I ashanti i xe el grupo etnico numericamente pi importante del Ghana. En nel pasà i xera na naxion militare ben organisà. I ashanti i xe rivà en te la region che i ocupa ancò en tel 1200 d.C. sirca. Questo el xe el tempo co tanti popoli de l’Africa Ocidentale i gha imigrà a sud, forse a causa de guere en tel nord. I ashanti e altri grupi de la fameja akan i se sa stabilio su le coline del Ghana sentrale e i gha formà vari regni. Le miniere de oro le gha parmeso lo svilupo de la trata comerciale co i regni del Ghana e del Mali. Verso el 1600, el re del clan Oyoko el gha scominsià a unificar i vari regni en te una confederasion. I re locali i mantegnea el so poter, ma l’union de i vari clan la ghe dava forsa par metarse en oposision al regno Denkyira che gavea controlà la region fin alora. Verso el 1670, el re Osei Tutu el xe stà bon de atacar el regno Denkyira e sotometerlo. El mito del sentarin de oro el xe de sto tempo. Durante na riunion e capi ashanti, el prete Okomfo Anokye el gha domandà on segno dal cielo. On sentarin de oro el xe vegnù zo e el se sa posà su i genosi de el re Osei Tutu. Okomfo Anokye el gha subito capio che quelo el xera on segno de benedision par l’union de i ashanti e par el novo capo Osei Tutu. El novo regno el gavea la so cavedal a Kumasi.